# ΤΟ ΔΥΣΤΥΧΙΣΜΕΝΟ ΜΗΔΕΝ

**ΒΑΣΙΛΑΣ ΘΩΜΑΣ-ΜΠΑΚΕΛΑΣ ΜΑΚΗΣ**

Μ

ια φορά κι έναν καιρό, υπήρχε μια υπέροχη, μεγάλη και πανέμορφη πόλη, που την έλεγαν Αριθμούπολη, επειδή εκεί ζούσαν όλοι οι αριθμοί. Τα σπίτια της, είχαν σχήμα αριθμών και μέσα σε αυτά ζούσαν πολλοί αριθμοί.

Ένα ηλιόλουστο, πανέμορφο πρωινό, οι αριθμοί αποφάσισαν να συνεδριάσουν στο δημαρχείο της πόλης για ένα σημαντικό θέμα. Το θέμα ήταν «Τι θα γίνει με το μηδέν;» Οι περισσότεροι αριθμοί έλεγαν, ότι δεν το χρειάζεται η πόλη, επειδή δεν δηλώνει ποσότητα, δηλαδή ότι είναι περιττό. Οι περισσότεροι αριθμοί, είπαν κάτι κακό γι’ αυτό, για παράδειγμα, «Δεν το χρειαζόμαστε!», «Ας φύγει!» κ.α.. Έτσι μετά το συνέδριο, το μηδέν στενοχωρημένο και δυστυχισμένο αποφάσισε να φύγει από την Αριθμούπολη, χωρίς να το πει σε κανέναν και να ζήσει μόνο του για πάντα, σε μια καλύβα, πάνω σε ένα ψηλό βουνό, μες το κρύο και τα χιόνια.

Την επόμενη μέρα, στη πόλη γινόταν χαμός! Ο ένας παραπονιόταν γιατί κάτι που κόστιζε 0,50 ευρώ, πλέον κόστιζε 5 ευρώ. Είπε κάποιος στον βενζινοπώλη να βάλει 40 λίτρα κι αυτός του έβαλε μόνο 4 λίτρα! Υπήρχαν και κάποιοι που τους άρεσε. Πήγε κάποιος να αγοράσει ένα αυτοκίνητο που κόστιζε 10.000 ευρώ, και πλήρωσε μόλις 1 ευρώ. Ένα βιβλίο που κόστιζε 60 ευρώ πλέον κόστιζε 6! Κάποιος άλλος έβαλε το ξυπνητήρι να ξυπνήσει στις 20:00 και κοιμήθηκε μέχρι τις 2 τα ξημερώματα. Οι καταστηματάρχες άλλοτε ήταν χαρούμενοι γιατί κέρδιζαν και άλλοτε έκλαιγαν γιατί έχαναν. Εκείνη την χρονική περίοδο δεν υπήρχε δικαιοσύνη στην Αριθμούπολη. Μερικά ακριβά πράγματα κόστιζαν λιγότερο από τα φθηνά. Επίσης δεν υπήρχαν οι δεκάδες και τα δεκαδικά κλάσματα. Ο κόσμος είχε μπερδευτεί. Δεν ήξερε ότι το μηδέν είχε φύγει. Τους το είπε ένας αριθμός. Μόλις το έμαθαν, σοκαρίστηκαν. Κάποιοι αριθμοί, έψαχναν σε όλη την περιοχή για να βρουν το 0 και να του πουν να γυρίσει πίσω, αλλά τζάμπα ο κόπος τους. Οι αριθμοί διαδήλωναν σε όλη τη πόλη, σε πλατείες, εκκλησίες, πεζοδρόμους μήπως και το μηδέν το μετανιώσει και γυρίσει πίσω.

Το μηδέν τα έμαθε όλα αυτά και αποφάσισε να πάρει τον μεγάλο δρόμο του γυρισμού προς την Αριθμούπολη. Όταν το 0 έφτασε στην πόλη όλοι του ζήτησαν συγγνώμη. Έτσι ο κόσμος και οι ιδιοκτήτες των μαγαζιών ήταν χαρούμενοι, διότι ξανάρθε δικαιοσύνη στον κόσμο. Όλα τα πράγματα ήταν πλέον στην θέση τους.

Όλοι κατάλαβαν τη μεγάλη αξία που έχει το μηδέν και έτσι έζησαν αυτοί καλά και εμείς καλύτερα.

**ΤΕΛΟΣ**